ΓΡΑΠΤΗ ΕΡΩΤΗΣΗ E-4228/97 υποβολή: Ian White (PSE) προς το Συμβούλιο (22 Iανουαρίου 1998)

Θέμα: Όρια ηλικίας στις αιτήσεις προσλήψεως

Με ποιά βάση το Συμβούλιο ζητεί από τους υποβάλλοντες αίτηση προσλήψεως στις θέσεις αγγλοφώνων μεταφραστών να έχουν γεννηθεί μετά τις 31 Δεκεμβρίου 1961, όπως προκύπτει από προκήρυξη που δημοσιεύθηκε στον Βρετανικό Sunday Telegraph στις 30 Νοεμβρίου 1997;

Απάντηση (11 Μαΐου 1998)

Εφιστάται η προσοχή του κ. Βουλευτού, πρώτον, στις διατάξεις του άρθρου 1 του Παραρτήματος ΙΙΙ του Κανονισμού Υπηρεσιακής Κατάστασης, περί διαδικασίας διαγωνισμών, το οποίο σαφώς παρέχει στην Αρμόδια για τους Διορισμούς Αρχή την ευχέρεια επιβολής ορίου ηλικίας κατά τις προσλήψεις υπαλλήλων, όπως και στη σχετική νομολογία, κατά την οποία « Η ΑΔΑ διαθέτει ευρεία εξουσία εκτιμήσεως όσον αφορά τον καθορισμό των όρων του διαγωνισμού» ((Πρβ. παράγραφο 24 του σκεπτικού της απόφασης της 28.11.91 για την υπόθεση VAN HECKEN κατά ΟΚΕ, Τ - 158, Συλλογή ΙΙ - 1354. )).

Θα ήταν ίσως εν γένει χρήσιμο να υπενθυμίσουμε το ιστορικό του ζητήματος στο οποίο αναφέρεται ο κ. Βουλευτής.

Στην αρχή της δεκαετίας του '90, τα αρμόδια όργανα ίσης εκπροσώπησης ασχολήθηκαν με το ερώτημα κατά πόσον η ηλικία θα έπρεπε να παίζει κάποιο ρόλο ως κριτήριο επιλογής. Κατά την εποχή εκείνη, η κυριαρχούσα επιχειρηματολογία συνηγορούσε υπέρ της καταργήσεως κάθε ορίου ηλικίας, προκειμένου να διευκολυνθεί η επανένταξη στην επαγγελματική ζωή των μητέρων που είχαν σταματήσει να εργάζονται.

Ετσι, στις 13.2.92, προκηρύχθηκε διαγωνισμός δανοφώνων μεταφραστών χωρίς όριο ηλικίας. ((LA/332 DK - EE C 35A της 13.2.92. ))

Σ' ένα δεύτερο στάδιο, μετά τη διαπίστωση ότι η κατάργηση των ορίων ηλικίας είχε ανεπιθύμητες επιπτώσεις στο Συμβούλιο (αφού μερικοί από τους επιτυχόντες έφθαναν στην ηλικία συνταξιοδότησης), και δεδομένου ότι η ΑΔΑ έχει εξουσία καθορισμού των όρων του διαγωνισμού, σε σειρά ολόκληρη διαγωνισμών ετέθη όριο ηλικίας πενήντα ετών.

Πρόκειται, αφενός μεν για διαγωνισμούς γραμματέων ολλανδικής, γερμανικής, φινλανδικής, σουηδικής, αγγλικής, γαλλικής και ισπανικής γλώσσας ((Αντιστοίχως: C/337 NLEE C 244 A της 23.9.92 C/334 DEEE C 246 A της 24.9.92 C/355 FINEE C 221 της 17.8.93 C/353 SVEE C 221 της 17.8.93 C/340 ENEE C 7 A της 11.1.94 C/360 FREE C 345 A της 7.12.94 C/374 ESEE C 110 A της 16.4.96 )), αφετέρου δε για διαγωνισμούς μεταφραστών ισπανικής, ιταλικής, γερμανικής, ελληνικής, σουηδικής, φινλανδικής, ολλανδικής και πορτογαλικής γλώσσας. ((Αντιστοίχως LA/333 ESEE C 153A της 18.6.92 LA/336 ITEE C 243A της 22.9.92 LA/335 DEEE C 248A της 25.9.92 LA/339 GREE C 22A της 26.1.93 LA/350 SVEE C 144 της 25.5.93 LA/352 FINEE C 144 της 25.5.93 LA/366 NLEE C 127 A της 23.5.95 LA/365 PTEE C 253A της 29.9.95 LA/368 FINEE C 48 A της 25.2.95 LA/369 SVEE C 49 A της 28.2.95 LA/364 ESEE C 76 A της 28.3.95 ))

Σε τρίτο στάδιο, ύστερα από σχετικά αιτήματα της Αρμόδιας για τον Προϋπολογισμό Αρχής, ιδίως δε κατά τις συζητήσεις στο πλαίσιο της διαδικασίας του τριμερούς διαλόγου (1995), συντάχθηκε από ομάδα εργασίας έκθεση με τίτλο «Εξορθολογισμός των διοικητικών δαπανών», η οποία συνιστούσε την οργάνωση διαγωνισμών σε διοργανική βάση. Ακολουθώντας τη σύσταση, η Γενική Γραμματεία του Συμβουλίου έλαβε, όπως και τα άλλα θεσμικά όργανα, μέτρα για την από κοινού διοργάνωση των διαγωνισμών και την εναρμόνιση των όρων συμμετοχής σ' αυτούς. Ένα από τα μέτρα αυτά ήταν και ο καθορισμός ορίου ηλικίας 35 ετών για τους υποψηφίους που διεκδικούσαν θέσεις βασικού βαθμού.

Η προσέγγιση αυτή ελάμβανε υπόψη και τις ανάγκες των θεσμικών οργάνων, όπως επίσης και τα προβλήματα ανεργίας που αντιμετώπιζαν ιδίως οι νέοι της Ευρωπαϊκής Ένωσης.

Ετσι, από το β εξάμηνο του 1996, οι διαγωνισμοί γραμματέων, μεταφραστών και διοικητικών υπαλλήλων που προκηρύσσει το Συμβούλιο περιλαμβάνουν όριο ηλικίας μέχρι και 35 ετών. ((Σημειωτέον ότι οι διαγωνισμοί αναπληρωτών βοηθών διοικήσεως (Β5), CON/B/371 και CON/B/373, οι οποίοι αφορούν τις νεοενταχθείσες χώρες (Αυστρία, Σουηδία, Φινλανδία) και ήδη ολοκληρώνονται, θέτουν όριο ηλικίας 40 ετών. ))

Πάντως, σήμερα υπάρχει η τάση να τίθεται στους διοργανικούς διαγωνισμούς όριο ηλικίας 45 ετών.

Μπορούμε ακόμη να υπενθυμίσουμε ότι στους τελευταίους διαγωνισμούς που αφορούσαν τις νεοενταχθείσες χώρες (Αυστρία, Σουηδία, Φινλανδία), τους διαγωνισμούς δηλαδή CON/Α/362 (προϊστάμενοι τμήματος) και CON/Α/363 (κύριοι διοικητικοί υπάλληλοι) ((Αντιστοίχως: ΕΕ C 71 A της 23.3.95 EE C 72 A της 24.3.95 )), το όριο ηλικίας ήταν 55 και 45 έτη αντιστοίχως, ώστε να υπάρχει η απαραίτητη για τις θέσεις αυτές επαγγελματική πείρα.

Τέλος, η Γενική Γραμματεία του Συμβουλίου έχει επίγνωση του γεγονότος ότι το θέμα του ορίου ηλικίας εξετάζεται από διάφορα θεσμικά όργανα, και μάλιστα το Κοινοβούλιο και την Επιτροπή. Γνωρίζει, εξάλλου, πολύ καλά το περιεχόμενο των διατάξεων του μελλοντικού άρθρου 6Α, το οποίο ενσωματώνεται στη Συνθήκη Ευρωπαϊκής Κοινότητας δια της Συνθήκης του Άμστερνταμ, και το οποίο, όταν μετά την επικύρωση της τελευταίας τεθεί σε εφαρμογή, μπορεί να επιφέρει αλλαγές στο νομικό καθεστώς των υπαλλήλων της Ευρωπαϊκής Ένωσης. Οι σχετικές προτάσεις θα αποτελέσουν, ενδεχομένως, αντικείμενο συζητήσεων σε πολιτικό και διοργανικό επίπεδο. Επί του παρόντος όμως, η Γενική Γραμματεία του Συμβουλίου, ως εργοδότης, τηρεί στάση ρεαλιστική: θέτει στους διαγωνισμούς όρια ηλικίας ανάλογα με τις ανάγκες της σε προσωπικό, λαμβάνοντας υπόψη την όλη διάρθρωσή της και τις προοπτικές σταδιοδρομίας των υπαλλήλων που ήδη εργάζονται σ' αυτή.